**EKOKVIZ 2019/2020**

ZA SREDNJE ŠOLE

**PRAVILNIK ZA SODELOVANJE**

## SPLOŠNO

1. Na Ekokvizu 2019/2020 sodelujejo dijaki 1., 2., 3. in 4. letnika srednjega poklicnega izobraževanja (SPI), srednjega strokovnega (SSI) in poklicno tehniškega izobraževanja (PTI) ter strokovne in splošne gimnazije, ki so dejavnost označile v ekoaplikaciji ali se prijavile na podlagi objavljenega razpisa. Udeležba na Ekokvizu 2019/2020 za SŠ se šteje za pridobitev zelene zastave v šolskem letu 2019/2020.
2. Na Ekokvizu 2019/2020 sodelujejo dijaki 1., 2., 3. in 4. letnika srednjega poklicnega izobraževanja (SPI), srednjega strokovnega (SSI) in poklicno tehniškega izobraževanja (PTI) ter strokovne in splošne gimnazije, ki niso vključeni v program Ekošola in svojo prijavo posredujejo na elektronski naslov [info@ekosola.si](mailto:info@ekosola.si) do 30. novembra 2019.
3. Na vsaki šoli lahko tekmuje neomejeno število dijakov. Pogoj za ekošole je, da mora tekmovati oz. sodelovati **najmanj 5% vseh dijakov**, ki jim je tekmovanje namenjeno.
4. Vsebine učnega gradiva in vprašanj za Ekokviz SŠ 2019/2020, so pripravljeni iz dveh različnih vsebin – Gozd in Krožno gospodarstvo.
5. Vsi tekmovalci (SPI, SSI in PTI ter strokovne in splošne gimnazij) na Ekokvizu tekmujejo iz obeh izbranih tem.
6. Rezultati na šolskem in državnem tekmovanju bodo objavljeni na spletni strani Ekošole skladno z Zakonom o varovanju podatkov.
7. Vprašanja temeljijo na učnem gradivu, ki bo dostopno do 7. novembra 2019 na spletnem mestu [www.ekosola.si](http://www.ekosola.si), vse sodelujoče šole pa ga prejmejo tudi po elektronski pošti. Hkrati z učnim gradivom bodo objavljena tudi vprašanja na spletu za vajo. Tekmovanje poteka na dveh nivojih:

* **Šolsko tekmovanje**; znotraj katerega dijaki tekmujejo na treh nivojih:
* Srednje poklicno izobraževanje (SPI),
* Srednje strokovno (SSI) in poklicno tehnično izobraževanje (PTI),
* strokovne in splošne gimnazije.
* **Državno tekmovanje**;

## ŠOLSKA TEKMOVANJA

Šolsko tekmovanje bo potekalo v **četrtek, 12. decembra 2019.** Najkasneje lahko dijaki pišejo test Ekokviza ob 13.30 uri. Vsak dijak ima na voljo 45 minut, da odgovori na testna vprašanja.

1. Šolsko tekmovanje traja 45 minut. Čas se začne meriti od trenutka, ko so razdeljeni vsi testi.
2. Za vse dijake iste šole, se tekmovanje izvede istočasno, v nasprotnem primeru jih tekmovalna komisija izloči. V primeru, da šola nima prostorskih ali tehničnih zmožnosti, da bi lahko zagotovila sočasno tekmovanje vseh učencev, mora o tem vnaprej obvestiti organizatorje in se z njimi dogovoriti glede izvedbe Ekokviza.
3. Tekmovalno komisijo imenuje ravnatelj oz. koordinator ali mentor Ekokviza.
4. Pri organizaciji in izvedbi tekmovanja dijakov Ekokviza sodelujejo:

* učitelji mentorji tekmovanja,
* ravnatelji/ravnateljice SŠ,
* drugi strokovni delavci šole.

1. V prostoru, kjer poteka tekmovanje, mora vsak dijak sedeti za svojo mizo. Če so mize dvosedežne, sedijo vsi tekmovalci na isti strani. Razmik med središči stolov, na katerih sedijo tekmovalci, mora biti najmanj 1,5 m. Vsi so obrnjeni v isto smer. Nadzorni učitelji morajo imeti nemoten dostop do vsakega tekmovalca in nadzor nad vsemi.
2. Sedežni red pripravi tekmovalna komisija, ki jo imenuje ravnatelj, mentor oziroma koordinator Ekošole.
3. Tekmovanje nadzorujejo nadzorne osebe, ki jih določi ravnatelj. Nadzorni učitelji so lahko tudi koordinatorji Ekošole in mentorji. Nadzorna učitelja v učilnici morata biti dva, če je prostor večji pa več. Učitelja preverita ali so navzoči vsi tekmovalci in evidentirata manjkajoče tekmovalce. Tekmovalcem razdelita teste. Eden od nadzornih učiteljev stoje nadzoruje potek tekmovanja s frontalne strani razreda, drugi nadzorni učitelj pa z zadnje strani.
4. Na tekmovanju dijaki uporabljajo svoj pisalni pribor. V prostor, kjer rešujejo tekmovalne naloge, ni dovoljeno prinašati nikakršnih elektronskih, komunikacijskih ali drugih naprav (računalnikov, radio aparatov, prenosnih telefonov …).
5. Če tekmovalec krši hišni red med pisnim delom tekmovanja (prepisovanje, uporaba nedovoljenih sredstev, motenje sotekmovalcev), se mu odvzame testni list, tekmovalec pa odstrani iz prostora, kjer poteka tekmovanje.
6. O razlogih za izključitev tekmovalca odločata nadzorna učitelja. Tekmovalec, ki je kršil pravila, mora biti naveden v zapisniku o poteku tekmovanja. V zapisniku mora biti navedeno, kakšna je bila kršitev. S tem je tekmovalec izključen iz nadaljnjega tekmovanja, odločitev o izključitvi pa je dokončna.
7. Na šolskem tekmovanju dijaki posamezno odgovarjajo na vprašanja različnih tipov. Vsak pravilen odgovor je vreden eno točko. Negativnih točk ni. Maksimalno število doseženih točk je 30.
8. Na državno tekmovanje se uvrstijo najboljši trije dijaki iz posameznega nivoja izobraževanja, ki so na šolskem tekmovanju dosegli največje število točk. To pomeni:

* Če ima zavod program strokovne in splošne gimnazije, izberejo najboljše tri dijake iz obeh smeri skupaj, ker so odgovarjali na vprašanja istega nivoja.
* Če ima zavod programe srednjega strokovnega izobraževanja (SSI) in poklicno tehniškega izobraževanja (PTI), izbere najboljše tri dijake iz obeh smeri skupaj, ker so odgovarjali na vprašanja istega nivoja.
* Če ima zavod programe srednjega poklicnega izobraževanja (SPI) izberejo najboljše tri dijake.
* Če ima zavod program splošne gimnazije, izberejo najboljše tri dijake.
* Če zavod izobražuje program strokovne in splošne gimnazije, srednje poklicno izobraževanje (SPI), strokovno poklicno izobraževanje (SSI) in poklicno tehniško izobraževanje (PTI), izberejo najboljše tri dijake iz vsakega nivoja, kar pomeni 9 dijakov (trije dijaki iz programa strokovna in splošna gimnazija, trije dijaki SSI in PTI, trije dijaki SPI).
* Če imata dva ali več dijakov na tretjem mestu enako število točk, mentor oziroma koordinator Ekošole dijakom zastavi dodatno vprašanje, ki odloči o tem, kdo se bo uvrstil na državno tekmovanje.
* Mentorji zapisnik o doseženih rezultatih posameznika na šoli, pošljejo na elektronski naslov [info@ekosola.si](mailto:info@ekosola.si). Hkrati z zapisnikom posredujejo tudi seznam dijakov, ki se bodo udeležili državnega tekmovanja. V primeru, da se kateri od prijavljenih dijakov zaradi kakršnegakoli razloga tekmovanja ne more udeležiti, ga lahko nadomesti naslednji najbolje uvrščeni dijak z istega nivoja. Potrdilo o sodelovanju na šolskem tekmovanju izda mentor oz. ravnatelj šole.

1. Mentorji, ki vodijo priprave in izvedbo šolskih tekmovanj v Ekokvizu, prejmejo potrdilo o opravljeni projektni dejavnosti.
2. Sredstva za izvedbo šolskih tekmovanj zagotovi šola, ki tekmovanje organizira.

## DRŽAVNO TEKMOVANJE

1. Državno tekmovanje organizira program Ekošola, ki določi datum in lokacijo državnega tekmovanja. Na podlagi posredovalnih zapisnikov šolskih tekmovanj in števila prijavljenih dijakov na državno tekmovanje zagotovi ustrezno število tekmovalnih pol, zagotovi ocenjevalce za vrednotenje nalog, poskrbi za vpis tekmovalcev in objavo dosežkov, poskrbi za arhiviranje tekmovalne dokumentacije, poskrbi za pripravo poročila o tekmovanju, poskrbi za izdajo ustreznih potrdil mentorjem in ocenjevalcem za opravljeno delo.
2. Državno tekmovanje v Ekokvizu bo potekalo **februarja 2020** na izbrani šoli. Na državnem tekmovanju se posamezniki med seboj pomerijo v reševanju testnih nalog, ki so sestavljene iz vprašanj različnih tipov (vprašanja za SPI, za SSI in PTI, za strokovne in splošne gimnazije). Dijaki odgovarjajo na vsa vprašanja. Točkujejo se vsa vprašanja. Vsako vprašanje je vredno 1 točko. Negativnih točk ni.
3. Na državnem tekmovanju veljajo enaka pravila, kot na šolskem tekmovanju (sedežni red, pravila obnašanja, nadzorne osebe).
4. Na državnem tekmovanju dijaki tekmujejo po dodeljenih šifrah.
5. Zmagovalci treh nivojev so dijaki, ki na posameznem nivoju (SPI, SSI in PTI, strokovna in splošna gimnazija) dosežejo najvišje število točk. V primeru, da imata dva ali več dijakov enako število točk, se preveri dodatno opisno vprašanje. Odgovore na to vprašanje pregleduje komisija v sestavi predstavnikov programa Ekošole.
6. Zmagovalci prejmejo Priznanje za najboljšega dijaka v Ekokvizu (1., 2. in 3. mesto). Ostali udeleženci državnega tekmovanja prejmejo potrdilo o sodelovanju, ki ga izda program Ekošola.
7. Na državnem tekmovanju lahko tekmovalci osvojijo zlato, srebrno in bronasto priznanje po naslednjih kriterijih:
   1. Bronasto priznanje Ekokviza za srednje šole prejmejo tekmovalci, ki so sodelovali na državnem tekmovanju in so dosegli od 21 do 23 točk.
   2. Srebrno priznanje Ekokviza za srednje šole prejmejo dijaki, ki so na državnem tekmovanju dosegli od 24 do 26 točk.
   3. Pri podeljevanju zlatih priznanj se upošteva 20. člen Pravilnika o sofinanciranju šolskih tekmovanj Zavoda RS za šolstvo (število podeljenih priznanj na državnih tekmovanjih iz znanja).

Kadar je število tekmovalcev na osnovni stopnji državnega tekmovanja iz znanja 500 ali več, se lahko podeli:

* + - na državni stopnji tekmovanja najmanj 20 in največ 65 zlatih priznanj - pri 500 tekmovalci se podeli 20 zlatih priznaj, pri 5000 in več tekmovalcih se podeli največ 65 zlatih priznanj, med 500 in 5000 se podeli na vsakih 100 tekmovalcev po eno zlato priznanje.

Kadar je število tekmovalcev na šolski stopnji osnovni stopnji državnega tekmovanja iz znanja manj kot 500, se lahko podeli:

- na državni stopnji tekmovanja najmanj 2 in največ 19 zlatih priznanj.

Pri 50 tekmovalcih se podelita 2 zlati priznanje, od 475 do 499 tekmovalcev se podeli največ 19 zlatih priznanj, med 50 in 475 se podeli na vsakih 25 tekmovalcev eno zlato priznanje.

Program Ekošola si pridržuje pravico do spremembe kriterijev glede na dosežene rezultate.